《次韵答世赏先生》
明代·江源

花满宣溪柳映门，玉堂学士老江村。溪头洗足水光净，门外卷帘山色繁。

五凤楼台悬夕梦，四时风月役吟魂。尊中有酒且斟酌，尘世茫茫何足论。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。